ROZHODNUTIE KOMISIE
z 21. januára 2008
o finančnom príspevku Spoločenstva pre Portugalsko na jeho program posilnenia inšpekčných infraštruktúr rastlinnolekárskych kontrol rastlín a rastlinných produktov pochádzajúcich z tretích krajín v roku 2008
[oznámené pod číslom K(2008) 43]
(Iba portugalské znenie je autentické)
(2008/66/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 13c ods. 5 šiesty pododsek,
keďže:
(1)
V smernici 2000/29/ES sa ustanovuje, že finančný príspevok Spoločenstva sa udeľuje členským štátom s cieľom posilniť inšpekčnú infraštruktúru rastlinnolekárskych kontrol rastlín a rastlinných produktov pochádzajúcich z tretích krajín.
(2)
Listom z 21. mája 2007 (ref. DGPC 070521 000604) Portugalsko zaviedlo program posilnenia inšpekčných infraštruktúr rastlinnolekárskych kontrol rastlín a rastlinných produktov pochádzajúcich z tretích krajín v roku 2008 (2). Požiadalo o pridelenie finančného príspevku Spoločenstva na rok 2008 na tento program v súlade s nariadením Komisie (ES) č. 998/2002 z 11. júna 2002, ktorým sa stanovujú podrobné pravidlá na implementáciu ustanovení týkajúcich sa poskytovania finančného príspevku Spoločenstva členským štátom s cieľom posilniť inšpekčné infraštruktúry pre rastlinnolekárske kontroly rastlín a rastlinných produktov pochádzajúcich z tretích krajín (3).
(3)
Technické údaje, ktoré Portugalsko poskytlo, umožnili Komisii komplexne a podrobne preskúmať situáciu. Komisia pripravila zoznam vhodných podporných programov inšpekčných staníc, s podrobnými údajmi o výške navrhovaného finančného príspevku Spoločenstva na každý z týchto programov. Tieto informácie preveril aj Stály výbor pre zdravie rastlín.
(4)
Po zhodnotení programu dospela Komisia k názoru, že podmienky a kritériá uvedené v smernici 2000/29/ES a nariadení (ES) č. 998/2002 týkajúce sa pridelenia finančného príspevku Spoločenstva boli splnené.
(5)
V súlade s uvedeným je vhodné prideliť finančný príspevok Spoločenstva na pokrytie výdavkov, ktoré v súvislosti s týmto programom na rok 2008 Portugalsku vzniknú.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
Týmto sa schvaľuje pridelenie finančného príspevku Spoločenstva na pokrytie výdavkov, ktoré v roku 2008 vzniknú Portugalsku v súvislosti s jeho programom posilnenia inšpekčných staníc.
Článok 2
Maximálna výška finančného príspevku Spoločenstva uvedená v článku 1 je 25 960 EUR a je uvedená v prílohe.
Článok 3
Finančný príspevok Spoločenstva na program stanovený v prílohe sa vypláca iba vtedy, keď:
a)
príslušný členský štát predloží Komisii vo forme vhodnej dokumentácie dôkaz o zakúpení a/alebo vylepšení zariadenia a/alebo vybavenia uvedeného v programe a
b)
príslušný členský štát predloží Komisii žiadosť o vyplatenie finančného príspevku Spoločenstva v súlade s pravidlami ustanovenými v článku 3 nariadenia (ES) č. 998/2002.
Článok 4
Toto rozhodnutie je určené Portugalskej republike.
V Bruseli 21. januára 2008